Keskmisest tundlikuma ja nõudlikuma natuuriga inimesed otsivad partnerit, kes oleks ka välimuselt kena ja piisavalt intelligentne, kellega saaks ka millestki muust rääkida, peale igapäevase elu. Sellised paarid tavaliselt abielluvad armastusest. On ilus ja tundeküllane algus, palju kauneid  emotsioone ja kuum armuelu. Kahjuks, väga kahjuks ei kesta ilusad hingelised suhted kaua, sest argipäev ja perekondlikud piirangud murendavad suhteid järk-järgult. Vaimsed või kunstilised kalduvused, samuti mõni eriline anne vajavad viljelemist ja edasi arendamist. Perekond piirab selliseid võimalusi. Eriti probleemne olukord tekib siis, kui mees ja naine on mõlemad andekad ja ambitsioonikad inimesed.    Perekond, kodu ja lapsed nõuavad oma osa ja mitte väikese osa ajast ja energiast. Eneseteostus  jääb paratamatult tahaplaanile. Et pere koos püsida suudaks, peab keegi osapooltest minema eneseohverduse teed. Enamasti on see naine, keda seovad väikeste lastega eriti lähedased suhted. Ohverdustest võrsuvad pinged ja vastuolud, tekivad süüdistused ja tuntakse end ahistatuna. See kõik murendab lähisuhteid. Lähisuhete nõrkus avab tee võõrdumisele ja võimalikule pere lagunemisele, mis põhjustavad väga suuri kannatusi ja üleelamisi kõigile osapooltele. Lahutuse hingehaavad võivad inimest saata kogu tema  edasise elu. Kannatavad ka lapsed, kellest võivad kujuneda kompleksidega isiksused, kes omakorda osutuvad probleemseteks oma perede ringis.